b'\n_START_ARTICLE_\nPlebanus Joannes\n_START_PARAGRAPH_\nPlebanus Joannes je roman, ki ga je napisal Ivan Pregelj. Prvi\xc4\x8d je iz\xc5\xa1el v Domu in svetu leta 1920. Govori o psiholo\xc5\xa1ki podobi tolminskega svobodoljubnega duhovnika Janeza Potrebuje\xc5\xa1a. V romanu se odvijata vzporedni zgodbi, ena opisuje zunanje, druga pa notranje vikarjevo \xc5\xbeivljenje. Delo v Izbranih spisih ni iz\xc5\xa1lo, \xc4\x8deprav ga uvr\xc5\xa1\xc4\x8dajo med Pregljeva slogovno in zgradbeno najbolj dovr\xc5\xa1ena dela. Zna\xc4\x8dilni so starinski slog, besedi\xc5\xa1\xc4\x8de in dikcija.\n_START_SECTION_\nVsebina\n_START_PARAGRAPH_\nRoman govori o tolminskemu vikarju Janezu Potrebuje\xc5\xa1u, naslovnem Plebanusu Joannesu. Vikar \xc5\xbeeli, da bi njegov varovanec Peter dokon\xc4\x8dal bogoslovje. Navkljub Janezovi \xc5\xbeelji Peter \xc5\xa1tudij opusti, nato pa vikarjevi dekli Katrici naredi otroka. Katrica je bila sicer h\xc4\x8di vikarja iz sosednih Vol\xc4\x8d Jo\xc5\xbeefa de Menezeisa. Ker je Janez vedel za Menezeisovo skrivnost, ga je slednji sovra\xc5\xbeil in ga obrekoval pred ljudmi, zato sta vseskozi bila v sporu. Ob priliki nekega omizja, na katerem je bil prisoten tudi njun nadrejeni, naddiakon iz \xc4\x8cedada, mu Menezeis namigne na Katri\xc4\x8dino nose\xc4\x8dnost, o kateri Janez niti slutil ni, zato ga Janez udari. Doma v \xc5\xbeupni\xc5\xa1\xc4\x8du res ugotovi, da so govorice resni\xc4\x8dne, zato Katrico \xc4\x8dez ni\xc4\x8d zapre v kostnico. Dekle v temni samoti zblazni, rodi pun\xc4\x8dko, ki pa ji po porodu umre. Janeza \xc4\x8dedadski naddiakon zaradi pretepa suspendira od duhovni\xc5\xa1ke slu\xc5\xbebe, dokler se ne bi pri\xc5\xa1el pogovorit v \xc4\x8cedad. Takoj se odpravi tja, kjer pa vidi, da v mestu razsaja kuga. Naddiakon mu nalo\xc5\xbei denarno kazen 100 lir in pa opravi\xc4\x8dilo Menezeisu. Ko se Janez vra\xc4\x8da iz \xc4\x8cedada domov v Tolmin, naleti na varovanca Petra, ki umre za spolno boleznijo. Doma izve, da je tudi Menezeis medtem umrl za kugo. Tudi Janez sam nenadoma zboli, pri \xc4\x8demer ga neguje dekla Katrica. Bolezen se ne izka\xc5\xbee za smrtno in po ozdravitvi se Janez spravi z naddiakonom ter glavarjem.'